OPASNE POJAVE

Europski centar za predviđanje oluja (ESTOFEX) izdao je oštro upozorenje za naš dio Sredozemlja, a i DHMZ je jutros putem Meteoalarma pooštrio prognozu.

Visoki drugi stupanj upozorenja prema ESTOFEX-u odnosi se na sjeveroistočni dio Italije, zapad Slovenije te djelomice i Hrvatske. Dio Istre ulazi u 2. stupanj upozorenja koje se odnosi na mogućnost krupne tuče, olujnog vjetra, obilnih oborina, a ne smije se isključiti ni mogućnost pojave tornada, piše Istramet.

I DHMZ je putem Meteoalarma pooštrio upozorenje za nadolazeću frontu. Upozorenje za Istru i Kvarner sada je narančastog stupnja.

1. Narančasti stupanj

“Lokalno izraženiji pljuskovi s grmljavinom, u kraćem vremenskom periodu veće količine oborine, moguće su bujične poplave. Prolazno jak vjetar, moguća pojava pijavica. Količina oborine >30 mm, vjerojatnost grmljavine >80 %.”

2. Žuti stupanj

“Obilna kiša. Količina oborine >25 mm.”

3. Žuti stupanj

“Vruće i sparno. Maksimalna temperatura >33 °C.”

Za more je izdano upozorenje koje se odnosi na mogućnost jake bure s udarima do 85 km/h.